বিহার নির্বাচনের ফলেই উচ্ছ্বাসে ভাসছে রাজ্য বিজেপি, পাঁচ মাস আগেই ‘সরকার গড়ার’ স্বপ্নে বিভোর দল

ওয়েব ডেস্ক: বিহার ভোটে অপ্রত্যাশিত সাফল্য (Bihar Election Result) বিজেপির (BJP) মনোবল আকাশচুম্বী করেছে। যদিও পশ্চিমবঙ্গের বিধানসভা নির্বাচন (West Bengal Assembly Election 2026) এখনও পাঁচ মাস দূরে, তবু রাজ্য বিজেপি এখন থেকেই “সরকার গড়ার স্বপ্নে” মশগুল।

কলকাতা ও সল্টলেকের বিজেপি অফিসে চলছে উৎসবের জোয়ার—ঢাক-ঢোল, আবীরের খেলা, মিষ্টিমুখ। নির্দেশ গিয়েছে জেলায় জেলায়, মণ্ডলে মণ্ডলে বিজয় মিছিলের। দেখে মনে হচ্ছে, যেন বাংলারই বিধানসভা জিতে ফেলেছে দল। শ্লোগান উঠছে, “বিহার বিজয়ের পর বাংলা, এবার ঠেলা সামল!”

আরও পড়ুন: বিএলও শিক্ষকদের ক্রীড়া প্রতিযোগিতায় সংযুক্তি নয়, নির্দেশ প্রাথমিক শিক্ষা পর্ষদের

কিন্তু উচ্ছ্বাসের আড়ালেই স্পষ্ট দলীয় বাস্তবতা, চার মাস পার হলেও রাজ্য কমিটি তৈরি হয়নি। নতুন সভাপতি হলেও গোষ্ঠীদ্বন্দ্ব দমাতে ব্যর্থ নেতৃত্ব। মাত্র ৬০% বুথে বুথ কমিটি গঠন হয়েছে। ২৯৪ আসনের মধ্যে প্রায় ৮০টিতে সংখ্যালঘু ভোটই নির্ণায়কের ভূমিকা, যেখানে বিজেপির সম্ভাবনা ক্ষীণ। “হিন্দু, হিন্দু ভাই” স্লোগান সংখ্যালঘু ভোটকে আরও দূরে ঠেলে দিয়েছে। উপরন্তু, মোদি–মমতা জোটের গুঞ্জডনিয়ে ক্ষোভ উগরে দিয়েছেন বিজেপি সাংসদ অভিজিৎ গাঙ্গুলি।

এসব সমস্যা থাকা সত্ত্বেও বিহারের সাফল্য বিজেপির কাছে নতুন অক্সিজেন। এখন রাজ্য বিজেপি পুরোপুরি “স্বপ্নের মুডে”—বিহারের জয়ের রেশেই ভবিষ্যতের বাংলা জয় দেখছে তারা।