মৈথিলী-খেসারিলাল: এক গায়কের জয় এক গায়কের হার

ওয়েব ডেস্ক: বিহার বিধানসভা নির্বাচনে (Bihar Assembly Election 2025) বড় চমক এনে দিয়েছেন জনপ্রিয় লোকগায়িকা মৈথিলী ঠাকুর (Maithili Thakur)। আলিনগর আসন থেকে বিজেপি (BJP) প্রার্থী হিসেবে প্রথমবার নির্বাচনী ময়দানে নেমেই ২৫ বছর বয়সে তিনি এগিয়ে রয়েছেন তাঁর নিকটতম প্রতিদ্বন্দ্বী আরজেডি (RJD) প্রার্থী বিনোদ মিশ্রের থেকে ৮,৫৪৪ ভোটে। এই ব্যবধান বজায় থাকলে বিহারের রাজনৈতিক ইতিহাসে সবচেয়ে কমবয়সি বিধায়ক হিসেবে নাম লেখাবেন মৈথিলী।

গায়ক থেকে বিধায়ক। ২৫ বছর বয়সে আলিনগরে ইতিহাস গড়লেন বিজেপির মৈথিলী ঠাকুর। BJP প্রার্থী, জনপ্রিয় গায়িকা মৈথিলি ঠাকুর আলিনগর সিটে জিতলেন। এটাই তাঁর প্রথম নির্বাচন, এবং তিনি এখন বিহারের সর্বকনিষ্ঠ MLA। প্রচারে লোক–সংগীত ও ডিজিটাল ক্যাম্পেইন–এর অসাধারণ মিক্স; ইয়ং ভোট–ব্যাঙ্কে বড় প্রভাব।

আরও পড়ুন: দিল্লির ঘটনায় চার চিকিৎসকের লাইসেন্স বাতিল মেডিক্যাল কমিশনের!

আলিনগর আসনে এর আগে কখনও পদ্ম ফুটেনি। দারভাঙ্গা জেলার এই আসনে মুসলিম ভোটারদের সংখ্যাই বেশি হওয়ায় এতদিন মহাগঠবন্ধনের গড় হিসেবেই পরিচিত ছিল এটি। ২০০৮ সাল থেকে এই আসন ছিল গাঢ় সবুজ-লাল জোটের শক্ত ঘাঁটি। ২০১০ এবং ২০১৫ সালে দু’বার জয়ী হয়েছিলেন আরজেডি নেতা আব্দুল বারি সিদ্দিকি। ২০২০ সালে এখানে জিতেছিলেন ভিআইপি প্রার্থী মিশ্রি লাল যাদব।

বিহারের সবচেয়ে কমবয়সি বিধায়ক ছিলেন এর আগে ২০০৫ সালে জয়ী ২৬ বছর বয়সী নির্দল প্রার্থী তৌসিফ আলম। পরে ২০১৫ সালে একই বয়সে রাঘোপুর থেকে নির্বাচিত হয়েছিলেন তেজস্বী যাদব। চলতি নির্বাচনে ২৫ বছর বয়সী আরও কয়েকজন তরুণ প্রার্থী প্রতিদ্বন্দ্বিতা করলেও সবচেয়ে নজর কেড়েছেন মৈথিলী।

মধুবনির বেনীপাতির বাসিন্দা মৈথিলী ঠাকুর ছোটবেলা থেকেই ভারতীয় শাস্ত্রীয়, ভক্তি ও লোকসঙ্গীতে প্রশিক্ষিত। জাতীয় রিয়্যালিটি শো ‘রাইজিং স্টার’-এ অংশগ্রহণ করে দেশজুড়ে পরিচিতি পান তিনি। বারোটি ভাষায় সুফি-ঘরানার লোকসঙ্গীত পরিবেশন করে দেশ-বিদেশে বিপুল জনপ্রিয়তা অর্জন করেন।

নির্বাচনে জয়ী হলে মেয়েদের শিক্ষার উন্নয়ন, বেকার যুবকদের কর্মসংস্থান, এবং এলাকার সার্বিক উন্নয়নকে অগ্রাধিকার দেওয়ার কথা জানিয়েছেন এই তরুণ শিল্পী-রাজনীতিবিদ। আলিনগর থেকে তাঁর এগিয়ে থাকা বিজেপির জন্য বড় বার্তা, আর মৈথিলীর জন্য এটি হতে পারে জীবনযাত্রার এক নতুন অধ্যায়ের সূচনা।